CELEX: 62020TN0113
Language: mt
Date: 2020-02-20 00:00:00
Title: Kawża T-113/20: Rikors ippreżentat fl-20 ta’ Frar 2020 – BSEF vs Il-Kummissjoni

20.4.2020   
            
            
               MT
            
            
               Il-Ġurnal Uffiċjali tal-Unjoni Ewropea
            
            
               C 129/16
            
         
      Rikors ippreżentat fl-20 ta’ Frar 2020 – BSEF vs Il-Kummissjoni
      (Kawża T-113/20)
      (2020/C 129/21)
      Lingwa tal-kawża: l-Ingliż
      
         Partijiet
      
      
         Rikorrent: Bromine Science Environnemental Forum (BSEF) (Brussell, il-Belġju) (rappreżentanti: R. Cana, E. Mullier u H. Widemann, lawyers)
      
         Konvenuta: Il-Kummissjoni Ewropea
      
         Talbiet
      
      Ir-rikorrent jitlob li l-Qorti Ġenerali jogħġobha:
      
                  —
               
               
                  tannulla r-Regolament tal-Kummissjoni (UE) 2019/2021 tal-1 ta’ Ottubru 2019 li jistabbilixxi rekwiżiti tal-ekodisinn għall-unitajiet tal-wiri elettroniċi skont id-Direttiva 2009/125/KE tal-Parlament Ewropew u tal-Kunsill, li jemenda r-Regolament tal-Kummissjoni (KE) Nru 1275/2008 u li jħassar ir-Regolament tal-Kummissjoni (KE) Nru 642/2009 sa fejn dan jipprojbixxi ritardanti tal-fjammi tan-nar aloġenati
               
            
                  —
               
               
                  tikkundanna lill-konvenuti għall-ispejjeż.
               
            
         Motivi u argumenti prinċipali
      
      Insostenn tar-rikors tagħha, ir-rikorrenti tinvoka seba’ motivi.
      
                  1.
               
               
                  L-ewwel motiv jallega li bl-adozzjoni tar-regolament ikkontestat, il-Kummissjoni kisret l-Artikolu 1(4) u l-Artikolu 15(2)(c)(i) tad-direttiva tal-ekodisinn (1), aġixxiet ultra vires u eċċediet il-limiti tal-kompetenza tagħha, kif ukoll ipprekludiet l-effet utile ta’ miżuri oħra tal-liġi tal-UE.
               
            
                  2.
               
               
                  It-tieni motiv jallega li l-Kummissjoni kisret id-drittijiet tad-difiża tar-rikorrenti permezz tal-projbizzjoni tar-ritardanti tal-fjammi tan-nar aloġenati li twaqqaf l-użu tagħhom fi screens elettroniċi permezz tar-regolament ikkontestat.
               
            
                  3.
               
               
                  It-tielet motiv jallega li l-Kummissjoni wettqet żball manifest fl-evalwazzjoni tagħha u naqset milli tieħu l-informazzjoni kollha inkunsiderazzjoni, kisret l-Artikolu 15(1) tad-direttiva tal-ekodisinn u naqset mill-obbligu tagħha li twettaq valutazzjoni adegwata tal-impatt meta pprojbixxiet ir-ritardanti tal-fjammi tan-nar aloġenati taħt ir-regolament ikkontestat.
               
            
                  4.
               
               
                  Ir-raba’ motiv jallega li r-regolament ikkontestat jikser il-prinċipju taċ-ċertezza legali sa fejn ir-rikorrenti tpoġġiet f’pożizzjoni ta’ inċertezza legali inaċċettabbli.
               
            
                  5.
               
               
                  Il-ħames motiv jallega li r-regolament ikkontestat jikser il-prinċipju ta’ proporzjonalità sa fejn il-projbizzjoni tar-ritardanti tal-fjammi tan-nar aloġenati teċċedi l-limiti ta’ dak li huwa xieraq, ma hijiex neċessarja sabiex jinksibu l-għanijiet segwiti ma ma hijiex il-miżura l-inqas oneruża li l-Kummissjoni setgħet tuża.
               
            
                  6.
               
               
                  Is-sitt motiv jallega li r-regolament ikkontestat jikser il-prinċipju ta’ trattament ugwali sa fejn il-projbizzjoni tar-ritardanti tal-fjammi tan-nar aloġenati hija diskriminatorja fir-rigward ta’ kategoriji oħra ta’ prodotti u fir-rigward ta’ sustanzi oħra.
               
            
                  7.
               
               
                  Is-seba’ motiv jallega li bl-adozzjoni tar-regolament ikkontestat, il-Kummissjoni kisret l-Artikolu 15(1) tad-direttiva tal-ekodisinn u l-Artikolu 5a(1) sa (4) u l-Artikolu 7 u 8 tad-Deċiżjoni 1999/468/EC (2) u aġixxiet ultra vires.
               
            
         (1)  Direttiva 2009/125/KE tal-Parlament Ewropew u tal-Kunsill tal- 21 ta’ Ottubru 2009 li tistabbilixxi qafas għall-iffissar ta’ rekwiżiti għall-ekodisinn għal prodotti relatati mal-enerġija (ĠU 2009, L 285, p. 10).
      
         (2)  Id-Deċiżjoni tal-Kunsill tat-28 ta’ Ġunju 1999 li tipprovdi l-proċeduri għall-eżerċizzju tas-setgħat ta’ l-implimentazzjoni konferiti fuq il-Kummissjoni (ĠU Edizzjoni Speċjali bil-Malti, Kapitolu 1, Vol. 3, p. 124).